COMUNICAT DE PRESĂ
Poziția Dance FM privind materialul publicat de Recorder.ro

Dance FM își exprimă aprecierea pentru rolul important pe care jurnalismul de investigație îl are într-o societate democratică și susține activitatea instituțiilor mass-media care contribuie la informarea corectă a publicului și la investigarea fenomenelor de interes public.

[bookmark: _GoBack]Totodată, în urma publicării investigației „Ne-am infiltrat în rețeaua criminală a pastilelor-minune”, considerăm necesar să prezentăm poziția oficială a companiei noastre, având în vedere că în material apar imagini ale sediului companiei, logoul Dance FM, jingle-ul postului de radio, precum și alte elemente de identificare care pot crea, în percepția publicului, o asociere nejustificată între Dance FM și faptele investigate.

Colaborarea cu această persoană s-a limitat strict la activitatea desfășurată în cadrul proiectelor radio. Dance FM nu a avut cunoștință și nici nu avea posibilitatea rezonabilă de a cunoaște eventualele activități desfășurate de aceasta în afara raportului contractual existent.

Dorim să precizăm că persoana menționată în investigație, Pavel Morozan, nu a fost angajat al Dance FM în baza unui contract individual de muncă, ci a colaborat cu postul de radio exclusiv în baza unui contract de autor, pentru realizarea unor activități specifice domeniului audiovizual.

Imediat ce au apărut informațiile publice privind presupusa implicare a persoanei respective în faptele investigate de autorități, administrația Dance FM a dispus încetarea imediată a oricărei colaborări cu aceasta.

Dorim să subliniem un aspect extrem de important, imaginile prezentate în material – sediul companiei, clădirea, logourile Dance FM, jingle-ul postului de radio, imaginile din interiorul sediului și alte elemente de identificare – pot crea, în percepția publicului, impresia că activitățile investigate s-ar fi desfășurat în această locație sau că societatea noastră ar avea vreo implicare în faptele prezentate.

Pentru noi este esențial ca persoanele care urmăresc investigația Recorder să nu fie induse în eroare. Activitatea persoanei vizate în investigație nu are nicio legătură cu sediul companiei noastre, cu această locație, cu Dance FM și nici cu activitatea desfășurată de compania noastră. Considerăm că prezentarea acestor imagini și elemente de identificare poate crea o percepție greșită și poate afecta reputația unei companii care activează de peste 15 ani pe piața media din Republica Moldova.

Dance FM se disociaza în mod ferm de acțiunile atribuite domnului Pavel Morozan și condamnă orice presupuse activități ilegale, în măsura în care acestea vor fi confirmate de autoritățile și instanțele competente. Compania noastră promovează respectarea legii, integritatea și responsabilitatea și nu tolerează nicio formă de comportament care contravine acestor principii.

Totodată, reiterăm faptul că Dance FM nu este vizat în nicio anchetă, nu figurează în niciun dosar penal și nu are nicio implicare în faptele investigate.

În acest context, am transmis redacției Recorder o solicitare oficială prin care am cerut revizuirea materialului și eliminarea tuturor elementelor care identifică în mod nejustificat compania noastră, inclusiv:

imaginile sediului și ale clădirii companiei;
logoul Dance FM;
jingle-ul postului de radio;
imaginile care conțin automobile și numere de înmatriculare, parcate în spatiul privat al companiei, aparținând unor terțe persoane fără legătură cu investigația; 
orice alte elemente vizuale sau sonore care pot crea impresia unei implicări a companiei în subiectul investigat.

Considerăm că jurnalismul de investigație trebuie să respecte principiile echilibrului, proporționalității și informării corecte a publicului. În situațiile în care sunt utilizate imagini sau elemente de identificare ale unor persoane ori companii care nu au nicio legătură cu obiectul investigației, există riscul producerii unor prejudicii de imagine și al afectării încrederii publicului.

Dance FM își exprimă întreaga disponibilitate de a coopera cu autoritățile competente ori de câte ori acest lucru va fi necesar și își reafirmă angajamentul ferm față de legalitate, transparență și responsabilitate în activitatea desfășurată.

Mulțumim tuturor partenerilor, ascultătorilor și colaboratorilor pentru încrederea acordată de-a lungul anilor. Vom continua să ne desfășurăm activitatea cu aceeași responsabilitate și profesionalism care au stat la baza dezvoltării companiei noastre.
